Miestne zastupiteľstvo  mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 10. marca 2009

Materiál číslo: 324/2009

K bodu: Rôzne
Návrh podmienok verejnej obchodnej súťaže na výber nájomcu na využitie objektu bývalej MŠ na Fedinovej č. 7, Bratislava

Predkladá:					Návrh uznesenia:

Marián Miškanin 				Miestne zastupiteľstvo mestskej časti 
prednosta	                  				Bratislava-Petržalka

					           s ch v a ľ u j e 

	                                                     podmienky verejnej obchodnej súťaže na výber nájomcu na využitie objektu bývalej MŠ Fedinova ul.č. 7   

Prerokované:                                                 	 
v operatívnej porade starostu                      
dňa 02.03.2009           		

Spracovateľ:	
JUDr. Ján Haraslín
JUDr. Ľubomír Kollár
právny referát

Ing. Ján Kubička
vedúci oddelenia NM

Alžbeta Broszová
referát SMM

Dôvodová správa

	Budova bývalej materskej školy na Fedinovej ul.č. 7 Bratislava–Petržalka bola prenajatá súkromnej spoločnosti MEDIKA-R, n.o. za účelom zriadenia Zdravotno–sociálneho domova na dobu určitú do 31. 07. 2027. Tento nájomný vzťah bol však z dôvodu nedodržania zmluvných podmienok ukončený dňom 30. 9. 2008 dohodou. V súčasnosti je objekt uzavretý, ochrana majetku zabezpečená nepretržitou strážnou službou. 
Miestne zastupiteľstvo mestskej časti Bratislava-Petržalka na svojom zasadnutí dňa 
3. februára 2009 uznesením č. 314 schválilo alternatívny návrh číslo 2 na využitie objektu bývalej MŠ Fedinova ul.č. 7, t.j. vrátenie do siete škôl a školských zariadení SR – prevádzkovateľ súkromná osoba. 
V zmysle VZN číslo 3/1994 zo dňa 7.2.1994 o zásadách hospodárenia s majetkom mestskej časti Bratislava Petržalka a s majetkom zvereným jej do správy hlavným mestom Slovenskej republiky Bratislavou v znení VZN č. 2/1996, VZN č. 4/1996a VZN č. 4/1999 (úplné znenie) § 8 odsek 4 predkladáme podmienky verejnej obchodnej súťaže na schválenie miestnemu zastupiteľstvu.
Paragraf 8 odsek 4 znie:
Pri prevode vlastníctva nehnuteľného majetku na základe výsledkov verejnej dražby, možno dražbu vyhlásiť až po jej schválení miestnym zastupiteľstvom. Pri prevode vlastníctva nehnuteľného majetku alebo jeho nájmu na viac ako 5 rokov na základe výsledkov obchodnej verejnej súťaže, možno podmienky verejnej obchodnej súťaže vyhlásiť až po ich schválení miestnym zastupiteľstvom. 

R O Z H O D N U T I E

starostu mestskej časti Bratislava–Petržalka, zo dňa ......... o vyhlásení verejnej
obchodnej súťaže.

Podľa §17 ods. 3 zák. č. 377/1990 Zb. o hlavnom meste Slovenskej republiky Bratislave v znení neskorších predpisov a podľa § 281 a nasl. zák. č. 513/1991 Zb. Obchodný zákonník v znení neskorších predpisov a v súlade s VZN č. 3/1994 v úplnom znení o zásadách hospodárenia s majetkom mestskej časti Bratislava – Petržalka a s majetkom zvereným jej do správy hlavným mestom SR Bratislavou

v y h l a s u j e m

verejnú obchodnú súťaž

o najvhodnejší návrh na uzavretie zmluvy o nájme nehnuteľnosti za týchto súťažných podmienok:

I.	Predmet súťaže
      
Dlhodobý prenájom nehnuteľnosti bývalej Materskej školy na Fedinovej ul. 7, Bratislava – Petržalka na dobu 20 rokov:
Názov predmetu obchodnej verejnej súťaže: 
„Nájom a prevádzkovanie objektu bývalej materskej školy / MŠ /Fedinova ul. 7, Bratislava – Petržalka.“
Objekt je zapísaný na LV č. 2644, k. ú. Petržalka, parcela č. 3420 zastavaná plocha/ budova / o výmere 2 133 m2, parc. č. 3421,3422,3423 a 3424 nezastavané plochy/školský areál / o výmere 5 433 m2. od prenajímateľa:

Mestská časť Bratislava – Petržalka
Kutlíkova 17, 852 12 Bratislava
v zastúpení: Doc. RNDr. Milan Ftáčnik, CSc. – starosta
IČO: 603 201

II.	Podmienky účasti uchádzača vo verejnej obchodnej súťaži.

Súťaže sa môžu zúčastniť právnické a fyzické osoby. Každý účastník súťaže pri podaní návrhu musí vyhlasovateľovi súťaže predložiť:
-	výpis z obchodného registra ( nie starší ako tri mesiace)
-	výpis zo živnostenského registra u fyzických osôb ( nie starší ako tri mesiace)
-	čestné prehlásenie, že nie je v konkurze a ani na neho nie je uvalená exekúcia
-	čestné prehlásenie, že nemá záväzky po lehote splatnosti voči štátu, Daňovému úradu, Sociálnej poisťovni a voči žiadnej zo zdravotných  poisťovní
-	čestné prehlásenia je možné nahradiť potvrdením Úradu pre verejné obstarávanie.

Vyhlasovateľ vylúči z obchodnej verejnej súťaže uchádzača, ktorý nesplnil vyššie uvedené podmienky, nepredloží požadované doklady alebo ak zistí, že predložené doklady sú neplatné alebo nepravdivé.
     
III.	Ďalšie podmienky vyhlasovateľa.

1.	Nájomná zmluva s uchádzačom bude uzavretá za podmienky, že prenajímaná prevádzka bude zaradená do siete škôl a školských zariadení SR.
2.	Náklady spojené s účasťou vo verejnej obchodnej súťaži si hradí účastník sám.
3.	Do súťaže sa môžu prihlásiť aj viaceré organizácie spoločne, ak splnia svojimi čiastkovými ponukami podmienku komplexného využitia objektu.
4.	V prípade, že úspešný uchádzač odstúpi od podpísania nájomnej zmluvy s vyhlasovateľom súťaže, resp. v určenom termíne nepodpíše nájomnú zmluvu, vyhlasovateľ môže uzavrieť zmluvu s uchádzačom, ktorý sa pri vyhodnotení právoplatne predložených ponúk umiestnil ako ďalší v poradí.
5.	Nájomná zmluva bude uzavretá na dobu určitú – 20 rokov. Nájomné bude splatné ročne. 
6.	Vyhlasovateľ si vyhradzuje právo odmietnuť všetky predložené návrhy, alebo zrušiť vyhlásenú súťaž / § 287 ods. 2, Obch. zák. / a to aj bez uvedenia dôvodu odmietnutia.
7.	Objekt môže byť prevádzkovaný iba vykonávaním hlavnej činnosti zameranej na predškolskú a školskú výchovu a s tým súvisiacou vedľajšou činnosťou.

IV. Termíny obhliadky objektu.

Termín obhliadky si môžu uchádzači dohodnúť telefonicky s poverenou osobou vyhlasovateľa p. Alžbetou Broszovou, č. tel. 02-68286873, najneskôr do troch dní po nahlásení záujmu. Bližšie informácie, otázky, oznamy a spresnenia tiež na adrese alzbeta.broszova@petrzalka.sk .

V. Obsah súťažných návrhov, miesto a termín podania
      
Súťažný návrh musí obsahovať: 
a)	cenovú ponuku za nájom zastavaných plôch ( budova )
b)	cenovú ponuku  za nájom nezastavanej plochy  (prislúchajúci areál)
c)	výšku finančných prostriedkov určených na rekonštrukciu objektu  s rozpisom nákladov do rokov a mesiacov
d)	ideový projekt – nákres riešenia ak sú predpokladané úpravy meniace stav, konštrukciu, resp. rozmiestnenie priestorov
e)	očakávaný termín uvedenia do prevádzky a zahájenia činnosti 
f)	zdroje financovania, výška ich objemu, spôsob krytia a vyžadovaných záruk k poskytnutiu prostriedkov
g)	doklady o splnení podmienok účasti v súťaži
h)	prípadné referencie o doterajších aktivitách v ponúkanej oblasti prevádzkovania ( nie je podmienkou pri vyhodnocovaní)
Súťažné návrhy sú uchádzači povinní doručiť zásadne v písomnej podobe na adresu: Mestská časť Bratislava–Petržalka, Kutlíkova 17, 852 12 Bratislava alebo osobne do podateľne MČ Ba – Petržalka, najneskôr do 24. 04. 2009, do 12.00 hod. v zapečatenej obálke s výrazným označením  „Verejná obchodná súťaž Fedinova  – neotvárať !“ Vyhodnotenie predložených ponúk bude uskutočnené v ten istý deň o 14.00 hod.

Súťažné návrhy nemôžu uchádzači po podaní nijako meniť ani dopĺňať. Do dňa termínu otvárania obálok s ponukami ich však môžu vziať späť a podať inú ponuku s novým termínom podania. Do súťaže nemožno zahrnúť návrhy, ktoré boli predložené po termíne určenom v týchto súťažných podmienkach ani návrhy, ktorých obsah nezodpovedá súťažným podmienkam. Takéto návrhy komisia odmietne. 

VII. Kritériá hodnotenia súťažných návrhov.
             
Vyhlasovateľ pri vyhodnocovaní predložených ponúk bude hodnotiť a pridelí body pre jednotlivé kritériá v rozpätí :
1.	cenu za nájom m2 podlahovej plochy objektu ( 0 – 25 )
2.	cenu za nájom m2 pozemku  ( 0 – 15 )
3.	termín zahájenia vlastnej činnosti prevádzkovania   (0 – 30)
4.	výšku peňažných prostriedkov vynaložených na rekonštrukciu objektu spolu, s rozčlenením osobitne za technické zhodnotenie a osobitne za opravy (0 – 25)
5.	prípadné  referencie ( 0 – 5 ).

Každý predložený návrh hodnotia členovia komisie samostatne s vyhodnotením kritérií.  Prijatý predložený návrh hodnotí každý člen komisie individuálne. Na základe svojho uváženia každé kritérium ohodnotí počtom bodov zo stanoveného rozpätia kritéria. Body spolu pridelené každému uchádzačovi členom komisie budú spočítané za všetkých členov. Poradie uchádzačov určuje celkový výsledok súčtu bodov pridelených členmi výberovej komisie jednotlivým uchádzačom. Maximálny počet bodov pre jedného uchádzača je 100 bodov.

VIII. Vyhlásenie výsledkov súťaže, lehota na uzavretie nájomnej zmluvy.

Výsledky súťaže budú zverejnené najneskôr 01. 05. 2009 na internetovej stránke www.petrzalka.sk a na úradnej tabuli Miestneho úradu mestskej časti Bratislava–Petržalka.
Vyhodnotenie verejnej obchodnej súťaže bude písomne oznámené všetkým uchádzačom v termíne do 15 dní od vyhodnotenia súťaže. S uchádzačom, ktorý podal víťazný návrh,  bude uzavretá nájomná zmluva v lehote 30 dní odo dňa vyhlásenia výsledkov súťaže.

Bratislava  

   								 Milan Ftáčnik
         							      starosta mestskej časti
							       Bratislava-Petržalka